Kleboniškio medinis pėsčiųjų viadukas

Kleboniškio medinis pėsčiųjų viadukas – pėsčiųjų viadukas, kertantis magistralę  97,01 km (Islandijos plentą) Kauno šiauriniame pakraštyje, skirtas Muravos ir Eigulių mikrorajonų gyventojams saugiai patekti į Kleboniškio miško parką. Pasiekiamas iš Šiaurės prospekto, ties nr. 47 („Šiaurinės“ parduotuve) pasukus į akligatvį privačių namų kvartale, pavažiavus iki tilto apie 400 m. Statinio prieigose nuo miesto pusės – apleista, krūmokšnių supama duobėta aikštelė, tuo tarpu Kleboniškio pusėje pėstieji ir dviratininkai patenka tiesiai į parką – stovi informacinis stendas, medžio skulptūra. Netoliese stovi Naujasodžio namai. Nuo miško pusės plati pakelės juosta atvira, ja praeina aukštos įtampos elektros perdavimo linija.

Šis transporto statinys yra pirmą kartą Lietuvoje pagal individualų projektą 1982 m. pastatytas klijuotų medinių konstrukcijų viadukas.Henrikas Kebeikis. Pėsčiųjų viadukas per A1 kelią Kaune 97,01 km lietuvai.lt p. 394, 395 Buvo sumontuotas Jūrės specializuotos kilnojamos kolonos montuotojų, generalinis rangovas – Kauno 1-oji tiltų statybos valdyba. Klijuotos konstrukcijos gamintos Jūrės gamykloje (dab. „Jūrės medis“, Kazlų Rūdos sav.), o sumontuotos objekto statybos aikštelėje. Panašaus silueto medinis Vievio pėsčiųjų viadukas magistraliniame kelyje stovi nuo 1984 m. 

Susidėvėjus medinėms konstrukcijoms, 2003 m. viadukas buvo išardytas, paliktos tik tarpinės atramos. Ant jų buvo uždėtos ir sumontuotas tokios pačios konstrukcijos.

 Konstrukcija 

Viadukas rėminis, konsolinės (gembinės) sistemos, trijų tarpsnių. Statinio ilgis 112 m, plotis 2,5 m. Laikančioji konstrukcija sudaryta iš 5 sekcijų, kurių ilgiai 25 ir 10 m. Sekcijos tarpusavyje sujungtos specialiais metaliniais intarpais, įrengti diagonaliniai vėjo ryšiai. Viaduko skerspjūvis susideda iš dviejų 132x18 cm sijų, jo išilginis profilis yra apskritiminės kreivės dalis. Pagrindinių laikančių sijų detalės suklijuotos specialiais klijais, nudažytos „ksilodekor“ dažais, turinčiais antiseptinių savybių. Išlenkta perdanga remiasi į dvi pakrypusiais gelžbetonines gembines atramas. Įrengti neilgi metaliniai laipteliai abiejuose viaduko galuose, užimantys pusę tako pločio, danga sudėta iš skersinių lentų. 

 Galerija 

 Šaltiniai 


Kategorija:Konsoliniai tiltai
Kategorija:Kauno tiltai
Kategorija:Lietuvos viadukai
Kategorija:Lietuvos pėsčiųjų tiltai
Kategorija:Magistralinis kelias A1 (Lietuva)